b'\n_START_ARTICLE_\nHet Anker\n_START_PARAGRAPH_\nBrouwerij Het Anker er et flamsk bryggeri i Mechelen og ble opprinnelig grunnlagt av beginere i 1471. I 1872 ble bryggeriet kj\xc3\xb8pt av Louis Van Breedam og fikk firmanavnet Boonaerts & Van Breedam, og i 1904 ble navnet endret til Het Anker (\xc2\xabAnkeret\xc2\xbb). I 1912 ble det bygget et malteri som forsynte b\xc3\xa5de Het Anker og andre bryggerier._NEWLINE_Etter dramatiske \xc3\xa5r med to verdenskriger ble sortimentet utvidet i etterkrigstiden. Fra 1960 brygget man Keizersbier (keiser\xc3\xb8l) under navnet Gouden Carolus, med navn etter keiser Karl V, som vokste opp i Mechelen. _NEWLINE_P\xc3\xa5 1990-tallet ble det investert i produksjonsanlegg for \xc3\xa5 oppn\xc3\xa5 h\xc3\xb8yere og mer stabil kvalitet, og man samarbeidet en periode med bryggeriene Riva og John Martin. Det ble \xc3\xa5pnet brasserie og hotell, og i 2010 begynte man \xc3\xa5 produsere maltwhisky destillert av Gouden Carolus Tripel._NEWLINE_Selskapets Lucifer-\xc3\xb8l (som opprinnelig ble brygget av Liefmans og s\xc3\xa5 kj\xc3\xb8pt opp av Duvel Moortgat) ble rangert som nr. 6 i en test av belgiske \xc3\xb8ltyper i 2010 i New York Times. Het Anker brygger ogs\xc3\xa5 Dentergems Wit, et hvete\xc3\xb8l som tidligere ble brygget av Liefmans._NEWLINE_Blant spesialitetene ellers er Cuv\xc3\xa9e van de Keizer, som brygges en gang i \xc3\xa5ret i anledning f\xc3\xb8dselsdagen til Karl V og finnes som strong pale ale (r\xc3\xb8dt) og dark ale (bl\xc3\xa5tt).'